Når familier med hunde drager til sydens sol og sommer for at nyde en velfortjent ferie, er det ofte svært at tage hunden med sig. Derfor vælger mange at få deres hunde passet i ferien, blandt andet på en hundepension. Parasollen er onsdag taget på besøg på Elmelundens Hundepension, der ligger nær Hals. Her er der plads til 45 ferieramte hunde i alle farver og størrelser. Hundepensionen drives af ægteparret Marianne og Torben Winkler, der til sammen har over 45 års erfaring med at passe hunde. Når hundene kommer på ferie, får de hver deres boks, der varierer i størrelse - alt efter hvor små eller store hundene er. De har desuden en hundegård, hvor de kan komme ud og lufte sig. Hundepensionen har årligt besøg af omkring 3-400 hunde. Hunden er jo som bekendt menneskets bedste ven, og derfor kan det være svært for ejerne at sige farvel, når de tager på ferie. Parasollen får derfor også besøg af en dyrlæge, der giver gode råd til hundeejerne til, hvordan de forbereder deres kæledyr bedst muligt til hundepensionen. Se med i TV2/Nord onsdag kl. 19.30.

Referat:
Når det er sommerferie, er det ikke altid, at man kan tage sin firbenede ven med på ferien. Parasollen besøger Elmelundens Hundepension, hvor der i øjeblikket er højsæson, og derfor er fyldt med hunde.